CELEX: 
Language: bg
Date: 2021-05-31 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2018/956 на Европейския парламент и на Съвета по отношение на данните за новите тежки превозни средства, подлежащи на мониторинг и докладване от държавите членки

ОБЯСНИТЕЛЕН МЕМОРАНДУМ
            
            
               КОНТЕКСТ НА ДЕЛЕГИРАНИЯ АКТ
            
            
               С настоящия делегиран акт се изменя приложение I към Регламент (ЕС) 2018/956, така че държавите членки ежегодно да докладват на Комисията информацията, записана в позиция 51 от сертификата за съответствие на новорегистрирано тежко превозно средство. Тази информация е необходима, за да се идентифицират тежките превозни средства, регистрирани като „превозни средства със специално предназначение“, както са определени в част А, точка 2.2 от приложение I към Регламент (ЕС) 2018/858, за да се определят средните специфични емисии на CO2 на даден производител за целите на Регламент (ЕС) 2019/1242.
            
            
               КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията потърси отзиви от заинтересованите страни посредством:
            
            
               а)4-седмична обществена консултация онлайн на портала за по-добро регулиране „Споделете мнението си“, проведена от 18.2.2021 г. до 18.3.2021 г.; тя получи един коментар, препоръчващ растителното масло като алтернатива на изкопаемото дизелово гориво.
            
            
               б)консултация на 23.2.2021 г. с експертната група по емисиите на CO2 от моторни превозни средства, включително органите на държавите членки, производителите на превозни средства, доставчиците и НПО.
            
            
               ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Комисията е оправомощена да приеме настоящия делегиран акт с член 11, параграф 1, буква а) от Регламент (ЕС) 2018/956.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 31.5.2021 година
            
            
               за изменение на Регламент (ЕС) 2018/956 на Европейския парламент и на Съвета по отношение на данните за новите тежки превозни средства, подлежащи на мониторинг и докладване от държавите членки 
                  
               
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/956 на Европейския парламент и на Съвета от 28 юни 2018 г. относно мониторинга и докладването на емисиите на CO2 и разхода на гориво на нови тежки превозни средства
                  1
               , и по-специално член 11, параграф 1, буква а) от него,
            
            
               като има предвид, че:
            
            
               (1)С цел да се осигури задълбочен анализ в съответствие с член 10 от Регламент (ЕС) 2018/956, са необходими данни, които позволяват да се идентифицират тежките превозни средства, регистрирани като „превозни средства със специално предназначение“, както са определени в част А, точка 2.2 от приложение I към Регламент (ЕС) 2018/858 на Европейския парламент и на Съвета
                  2
               , и да се определят средните специфични емисии на CO2 на даден производител за целите на Регламент (ЕС) 2019/1242 на Европейския парламент и на Съвета
                  3
               .  Тези данни се записват в позиция 51 от сертификата за съответствие на новорегистрирано тежко превозно средство. Поради това е необходимо да се коригират изискванията към данните, посочени в част А от приложение I към Регламент (ЕС) 2018/956 относно данните, които подлежат на мониторинг и докладване от държавите членки.
            
         
         
            
               (2)Поради това Регламент (ЕС) 2018/956 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
            
            
               Член 1 
                  Изменение на Регламент (ЕС) 2018/956
            
            
               В част А от приложение I към Регламент (ЕС) № 2018/956 се добавя следната буква о):
            
            
               „о) за превозните средства със специално предназначение, регистрирани до 30 юни 2021 г., когато има такива, и за превозните средства със специално предназначение, регистрирани от 1 юли 2021 г., във всички случаи, обозначението им съгласно посоченото във вписване 51 от сертификата за съответствие.".
            
            
               Член 2 
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 31.5.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 173, 9.7.2018 г., стр. 1.
               
               
                  
                     (2)
                  
                        Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (ОВ L 151, 14.6.2018 г., стр. 1).
               
               
                  
                     (3)
                  
                        Регламент (ЕС) 2019/1242 на Европейския парламент и на Съвета от 20 юни 2019 г. за определяне на стандарти за емисиите на CO2 от нови тежкотоварни превозни средства и за изменение на регламенти (ЕО) № 595/2009 и (ЕС) 2018/956 на Европейския парламент и на Съвета и на Директива 96/53/ЕО на Съвета (ОВ L 198, 25.7.2019 г., стр. 202).